Na temelju članka 27. Statuta Grada Zlatara („Službeni glasnik Krapinsko – zagorske županije“ broj 36A/13, 9/18, 9/20, 17A/21) i članka 7. Odluke o javnim priznanjima Grada Zlatara („Službeni glasnik Krapinsko – zagorske županije“ broj: 6/07) Gradsko vijeće Grada Zlatara na 10. sjednici održanoj 07. travnja 2022. godine, donosi

**ZAKLJUČAK**

**o dodjeli javnih priznanja Grada Zlatara za 2022. godinu**

**I.**

**Plaketa Grada Zlatara**:

1. **Požgaj grupa,** za pozitivan utjecaj na društvenu zajednicu i nesebičnu pomoć u realizaciji humanitarne akcije „Velikim srcem za topli dom“.

Obrazloženje: Požgaj grupa jedan je od vodećih subjekata drvne industrije u Republici Hrvatskoj sa šest tvornica na četiri lokacije i preko 550 zaposlenika. Grupacija se uključila u humanitarnu akciju Grada Zlatara „Velikim srcem za topli dom“ donacijom drvene kuće vrijednosti oko 400 tisuća kuna, čime je uvelike pridonijela bržem i uspješnijem okončanju akcije.

1. **Željko Spevec,**  za dugogodišnji predan rad u Dobrovoljnom vatrogasnom društvu Zlatar.

Obrazloženje: Željko Spevec član je DVD-a Zlatar 34 godine, a posljednje 23 obnaša upravljačke dužnosti u društvu. Kroz dugogodišnji aktivan rad u vatrogastvu odlikovan je brojnim medaljama i priznanjima. Od učlanjenja u DVD Zlatar organizator je brojnih radnih akcija oko uređenja Vatrogasnog doma i njegovog okoliša, izuzetno je aktivan u radu s mlađim članovima DVD-a, a društvo je uspješno preveo kroz tranziciju vatrogastva iz starog sistema u novi. Zahvaljujući njegovu angažmanu, Grad Zlatar danas ima modernu vatrogasnu postrojbu koja ima ljude, opremu i vozila spremne za reakciju na svaku vrstu intervencije.

1. **Branka Štahan,**  za dugogodišnji predan rad u organiziranju događanja u sklopu Dana kajkavske riječi.

Obrazloženje: Branka Štahan tajnica je Udruženja obrtnika Zlatar dugi niz godina te sudjeluje u organiziranju svih događanja Udruženja. Posebne napore ulaže svake godine u organizaciju događanja u sklopu Dana kajkavske riječi, i to Sajma tradicijskih i umjetničkih zanata i predstavljanja proizvoda OPG-a, obrta i udruga.

**II.**

**Diploma Grada Zlatara**:

1. **Ivan Štefanko,**  za dugogodišnji predan rad u Dobrovoljnom vatrogasnom društvu Donja Batina.

Obrazloženje: Ivan Štefanko član je DVD-a Donja Batina 58 godina. Aktivno je sudjelovao u izgradnji Vatrogasnog doma u Donjoj Batini, a posebne zasluge zaslužuje za izgradnju krova na domu gdje je svojim pregovaračkim vještinama osigurao donaciju drvene građe i pokrovnog crijepa za cijelu zgradu. Dužnost zapovjednika DVD-a Donja Batina obnašao je preko 20 godina u kojem vremenu je opremao DVD opremom i vozilima, a da bi se 2000. godine nabavilo i prvo navalno vozilo. Kroz dugogodišnji aktivan rad u vatrogastvu odlikovan je brojnim medaljama i priznanjima, a imenovan je i počasnim zapovjednikom DVD-a Donja Batina.

1. **Kristina Kovačević,** za nesebičnu pomoć u realizaciji humanitarne akcije „Velikim srcem za topli dom“.

Obrazloženje: Kristina Kovačević humanitarka je koja na svojoj Facebook stranici Mamin blog dijeli objave u kojima pokušava pomoći brojnim potrebitima. Bila je dio je koordinacije humanitaraca za Sisačko-moslavačku županiju, a sada je uključena i u aktivnosti oko pomoći Ukrajincima. Dobitnica je i nagrade „Ponos Hrvatske“. Početkom godine nesebično se uključila u humanitarnu akciju Grada Zlatara „Velikim srcem za topli dom“, čime je značajno doprinijela povećanju dosega akcije, čineći ju vidljivom u cijeloj Republici Hrvatskoj.

1. **Interventna jedinica policije Zlatar,** za dugogodišnji uspješan rad i predstavljanje Grada Zlatara na različitim natjecanjima.

Obrazloženje**:** Interventna jedinica policije Zlatar 2021. godine proslavila je 20 godina uspješnog rada. Kroz godine obavili su mnoštvo složenijih poslova na području cijele Republike Hrvatske, čime osiguravaju mir i sigurnost građana, a iskazali su se i kao najjača operativna snaga MUP-a. Članovi jedinice redovito sudjeluju na različitim natjecanjima i redovito ostvaruju odlične rezultate čime značajno doprinose ugledu i promociji Grada Zlatara.

1. **Udruga osoba s invaliditetom Krapinsko-zagorske županije,** za dugogodišnji uspješan rad u stvaranju boljih uvjeta za osobe s invaliditetom

Obrazloženje**:** Udruga osoba s invaliditetom Krapinsko-zagorske županije već 22 godine uspješno radi s osobama s invaliditetom na području Grada Zlatara i susjednih općina pružajući im socijalnu pomoć i podršku te organizirajući njihove aktivnosti glede zaštite i promicanja zajedničkih zdravstvenih, socijalnih, humanitarnih, sportskih i drugih interesa i ciljeva. Aktivni su i u prikupljanju i podjeli humanitarne pomoći te u svim manifestacijama Grada Zlatara. U zadnjih nekoliko godina uspješno provode EU projekte čime su napravili značajan iskorak u pružanju svojih usluga.

**III.**

Ovaj zaključak objavit će se u „Službenom glasniku Krapinsko – zagorske županije“.

GRADSKO VIJEĆE GRADA ZLATARA

KLASA: 061-01/22-01/01

URBROJ: 2140-07-01-22-6

Zlatar, 07. travnja 2022.

PREDSJEDNICA

Danijela Findak